Document ID: 31995R2839

KOMMISSIONENS FORORDNING (EF) Nr. 2839/95 af 8. december 1995 om tildeling for 1995 af et fællesskabsbidrag til de ophugningsfonde der er omhandlet i Rådets forordning (EØF) nr. 1101/89 om strukturel sanering inden for indlandsskibsfarten
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 1101/89 af 27. april 1989 om strukturel sanering inden for indlandsskibsfarten (1), senest ændret ved forordning (EF) nr. 2819/95 (2), særlig artikel 4a, stk. 2, og artikel 10, stk. 3, og
ud fra følgende betragtninger:
Med forordning (EØF) nr. 1101/89 er der indført en ordning for strukturel sanering inden for indlandsskibsfarten via ophugningsforanstaltninger, der samordnes på fællesskabsplan;
der er fastsat et finansielt bidrag fra Fællesskabets side til de i forordning (EØF) nr. 1101/89 omhandlede ophugningsfonde med henblik på ophugning af de fartøjer, der er opført på den fælles venteliste, der er omhandlet i Kommissionens forordning (EØF) nr. 1102/89 af 27. april 1989 om visse gennemførelsesbestemmelser til Rådets forordning (EØF) nr. 1101/89 om strukturel sanering inden for indlandsskibsfarten (3), senest ændret ved forordning (EF) nr. 3039/94 (4); der er opført bevillinger hertil på Fællesskabernes almindelige budget for 1995; det påhviler Kommissionen at fordele bidraget for 1995 mellem tørlastfartøjer, skubbebåde og tankskibe i forhold til de foreliggende ansøgninger om ophugningspræmie samt at overdrage midlerne til ophugningsfondene -
UDSTEDT FØLGENDE FORORDNING:
Artikel 1
1. De ophugningsfonde, der er omhandlet i artikel 3, stk. 1, i forordning (EØF) nr. 1101/89, modtager for 1995 et finansielt bidrag fra Fællesskabet på 5 mio. ECU til ophugning af de fartøjer, der er opført på den fælles venteliste, der er omhandlet i artikel 8, stk. 6, i forordning (EØF) nr. 1102/89.
Af dette beløb er 3 650 000 ECU bestemt til ophugning af tørlastfartøjer og skubbebåde og 1 350 000 ECU til ophugning af tankskibe.
2. I samarbejde med de myndigheder, hvorunder ophugningsfondene sorterer, opstiller Kommissionen en på denne forordnings ikrafttrædelsesdato ajourført udgave af den ovennævnte fælles venteliste, hvor der er taget hensyn til de to adskilte afdelinger som nævnt i artikel 3, stk. 3, i forordning (EØF) nr. 1101/89.
Fondene tildeler præmieansøgerne de disponible budgetmidler på de to adskilte poster i den orden, hvor de står opført på den fælles venteliste, indtil de disponible midler er opbrugt. Fondsmyndighederne meddeler omgående fartøjsejerne, at deres ansøgning er blevet imødekommet.
3. Kommissionen træffer inden den 31. december 1995 beslutning om fordelingen af de i stk. 1 nævnte finansielle midler mellem ophugningsfondene på grundlag af de imødekomne præmieansøgninger.
Artikel 2
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 8. december 1995.

Labels: 8
15
19